《霅溪》
宋代·陈舜俞

吴王城下溪，疏凿自开辟。
潭潭无涯岸，但见浸垂碧。
气增宇宙宽，势吞江湖窄。
楼台照清影，河州多嘉植。
红鳞生霞朝，金鉴沉月夕。
恍如神仙国，远与尘土隔。
怪说稔传闻，真源探图籍。
天目据西南，两地泻峻极。
其傍数百壑，奔走为附益。
及兹渊渟处，深不可计尺。
稻粱活万家，世无原田瘠。
鱼虾孕千石，日见网罟获。
阴阴风雨夜，多为蛟龙宅。
少游溪上学，长作幕下客。
观澜无前志，平世耻吟泽。
度量方潢污，临流重惭惜。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。